Geïrriteerde mense - www.bybelkennis.co.za
by Coen Slabber · Published 11/05/2015 · Updated 09/04/2015
Going through the wilderness was not necessary for Israel's salvation, but it was necessary for their sanctification – Ryken
Mense van wie ons hou, is maklik om mee oor die weg te kom. Gewoonlik voel ons beter as ons 'n tydjie saam met hulle gespandeer het – nie dat hulle ons nie soms kwaad maak en woorde laat sê waaroor ons later spyt is nie. Dit is moeilik om by geïrriteerde mense te wees. Kom ons kyk na enkele kenmerke van hierdie mense.
Geïrriteerde mense verdedig en is agterdogtig
As ons by hulle is, voel dit gedurig asof ons op dun ys beweeg. Hulle reageer op klein dingetjies; hulle voel dat wat ons sê 'n aanval op hulle is. Hulle is dikwels agterdogtig oor mense se ware motiewe. Hulle voel dat baie van die gesprekke en gelag op hulle gerig is.
Geïrriteerde mense se woorde en optrede maak seer
Hierdie mense hou nie terug as hulle hulle menings uitspreek nie – dikwels op 'n neerhalende manier. Hulle verdedig hulleself deur te sê ander moenie so liggeraak wees nie – dit is tyd dat hulle die waarheid hoor. Hulle besef nie dat die waarheid tog in deernis oorgedra kan word nie. Uiteindelik luister ons nie meer na wat hulle sê nie – ons hoor net die kwetsende woorde.
Dit is moeilik om geïrriteerde mense lief te hê
Jy gaan nie sommer 'n turksvy teen jou vasdruk nie. As jy dit nog probeer, sal dit net een maal wees en nooit weer nie. Dit is 'n uitdaging om geïrriteerde mense lief te hê – na 'n tydjie gooi ons die handdoek in. Die probleem is dat soos mense hulle van hierdie geïrriteerde mense onttrek, word hulle meer en meer geïrriteerd – niemand hou van my nie.
Geïrriteerde mense moet van die dorings probeer ontslae raak. Dit sal jou meer kwesbaar maak en in die proses kan jy seerkry. Maar, aan die ander kant, open dit die moontlikhede vir kwaliteitsverhoudings. Aanvaar hierdie mense; aanvaar hulle pogings om te verander al is dit maar gebrekkig. Onthou iets of iemand is die oorsaak dat hulle so geïrriteerd is.